b'\n_START_ARTICLE_\nTom Poti\n_START_SECTION_\nEnnen ammattilaisuraa\n_START_PARAGRAPH_\nTom Poti syntyi ja varttui Massachusettsin osavaltiossa Yhdysvalloissa. H\xc3\xa4n k\xc3\xa4vi vuosina 1992\xe2\x80\x931996 vuoden Saint Peter-Marian High Schoolia Worcesterissa ja kolme vuotta Cushing Academya Ashburnhamissa Worcesterin piirikunnassa. Opiskelun ohessa h\xc3\xa4n pelasi koulujen j\xc3\xa4\xc3\xa4kiekkojoukkueissa. Vuosina 1993 ja 1996 h\xc3\xa4net valittiin NEPSACin (New England Prepartory School Athletic Council) parhaaksi puolustajaksi ja h\xc3\xa4n oli voittamassa vuonna 1996 NEPSACin mestaruutta Cushing Academy Penguinsin riveiss\xc3\xa4. Edmonton Oilers varasi Potin NHL:\xc3\xa4\xc3\xa4n numerolla 59 vuoden 1996 varaustilaisuuden kolmannella kierroksella._NEWLINE_Vuodet 1996\xe2\x80\x931998 Poti k\xc3\xa4vi Bostonin yliopistoa ja pelasi yliopiston j\xc3\xa4\xc3\xa4kiekkojoukkueessa. Vuonna 1997 h\xc3\xa4n pelasi Boston University Terriersin riveiss\xc3\xa4 NCAA:n j\xc3\xa4\xc3\xa4kiekkofinaalissa (Boston h\xc3\xa4visi Pohjois-Dakotalle maalein 4\xe2\x80\x936) ja h\xc3\xa4net valittiin tuolloin NCAA-turnauksen t\xc3\xa4hdist\xc3\xb6kentt\xc3\xa4\xc3\xa4n. Vuosina 1996 ja 1997 Poti edusti maataan nuorten (alle 20-vuotiaiden) maailmanmestaruuskilpailuissa.\n_START_SECTION_\nEdmonton Oilers\n_START_PARAGRAPH_\nPoti aloitti NHL-uransa syksyll\xc3\xa4 1998 ja h\xc3\xa4n vakiinnutti heti paikkansa Oilersin kokoonpanossa. H\xc3\xa4n pelasi vahvan tulokaskauden, h\xc3\xa4n teki 21 tehopistett\xc3\xa4, viisi maalia ja 16 sy\xc3\xb6tt\xc3\xb6pistett\xc3\xa4, 73:ssa runkosarjaottelussa, viidenneksi eniten kaikista tulokkaista ja toiseksi eniten tulokaspuolustajista. Plusmiinustilastossa h\xc3\xa4nen lukemansa oli Oilersin paras, +10. Kauden j\xc3\xa4lkeen Poti valittiin NHL:n tulokkaiden t\xc3\xa4hdist\xc3\xb6kentt\xc3\xa4\xc3\xa4n. Kahdella seuraavalla kaudella hy\xc3\xb6kk\xc3\xa4\xc3\xa4v\xc3\xa4n\xc3\xa4 puolustajana tunnettu Poti teki molemmilla yli kolmekymment\xc3\xa4 tehopistett\xc3\xa4, 35 pistett\xc3\xa4 (yhdeks\xc3\xa4n maalia ja 26 sy\xc3\xb6tt\xc3\xb6pistett\xc3\xa4) kaudella 1999\xe2\x80\x932000 ja 32 pistett\xc3\xa4 kaudella 2000\xe2\x80\x932001. H\xc3\xa4n oli molemmilla kausilla seuransa toiseksi tehokkain puolustaja, 1999\xe2\x80\x932000 Roman Hamrl\xc3\xadkin ja 2000\xe2\x80\x932001 Janne Niinimaan j\xc3\xa4lkeen, ja h\xc3\xa4n ker\xc3\xa4si kummallakin kaudella Oilers-pelaajista kolmanneksi eniten j\xc3\xa4\xc3\xa4aikaa, 1999\xe2\x80\x932000 h\xc3\xa4nen j\xc3\xa4\xc3\xa4aikakeskiarvonsa oli yli 25 minuuttia ja 2000\xe2\x80\x932001 l\xc3\xa4hes 23 minuuttia. Poti jatkoi Oilersissa aina kev\xc3\xa4\xc3\xa4seen 2002 saakka, jolloin Edmonton kauppasi h\xc3\xa4net ja Rem Murrayn New York Rangersiin vaihdossa Mike Yorkiin ja nelj\xc3\xa4nnen kierroksen varausoikeuteen.\n_START_SECTION_\nNew York Rangers ja New York Islanders\n_START_PARAGRAPH_\nPoti kuului my\xc3\xb6s Rangersiss\xc3\xa4 pelatessaan seuransa vakiomiehist\xc3\xb6\xc3\xb6n. H\xc3\xa4n iski jokaisella t\xc3\xa4ydell\xc3\xa4 Rangers-kaudellaan yli 20 tehopistett\xc3\xa4, ja parhaimmillaan h\xc3\xa4n teki yhden kauden aikana 48 tehopistett\xc3\xa4, mik\xc3\xa4 tapahtui kaudella 2002\xe2\x80\x932003, jolla h\xc3\xa4n teki 11 maalia ja antoi 37 maaliin johtanutta sy\xc3\xb6tt\xc3\xb6\xc3\xa4. Poti oli 2002\xe2\x80\x932003 Rangersin tehokkain puolustaja, seuran sis\xc3\xa4isen sy\xc3\xb6tt\xc3\xb6p\xc3\xb6rssin k\xc3\xa4rkinimi ja kaikkiaan kolmanneksi tehokkain koko kauden seurassa pelannut pelaaja. Vuonna 2003 Poti p\xc3\xa4\xc3\xa4si pelaamaan ensimm\xc3\xa4ist\xc3\xa4 kertaa urallaan NHL:n t\xc3\xa4hdist\xc3\xb6ottelussa. Kaudella 2003\xe2\x80\x932004, jolla h\xc3\xa4n pelasi 67 ottelua (oli sivussa yksitoista ottelua selk\xc3\xa4vamman ja nelj\xc3\xa4 muiden vaivojen vuoksi), Poti oli Rangersin toiseksi tehokkain puolustaja my\xc3\xb6hemmin kaudella Toronto Maple Leafsiin kaupatun Brian Leetchin j\xc3\xa4lkeen ja ty\xc3\xb6sulun j\xc3\xa4lkeisell\xc3\xa4 kaudella 2005\xe2\x80\x932006 h\xc3\xa4n oli kolmanneksi tehokkain Rangers-puolustaja Michal Rozs\xc3\xadvalin ja Fjodor Tjutinin j\xc3\xa4lkeen. Blokattujen laukausten m\xc3\xa4\xc3\xa4r\xc3\xa4ss\xc3\xa4 h\xc3\xa4n oli Rangersin k\xc3\xa4rkinimi 123:lla blokillaan._NEWLINE_Hein\xc3\xa4kuussa 2006, Rangers-sopimuksensa p\xc3\xa4\xc3\xa4ttymisen j\xc3\xa4lkeen, Poti liittyi yksivuotisella sopimuksella paikalliskilpailija New York Islandersin riveihin. Poti sai kaudella 2006\xe2\x80\x932007 paljon vastuuta Islanders-puolustuksessa, h\xc3\xa4n pelasi 78 runkosarjaottelua ja ker\xc3\xa4si selv\xc3\xa4sti eniten j\xc3\xa4\xc3\xa4aikaa kaikista Islanders-pelaajista, keskim\xc3\xa4\xc3\xa4rin 25 minuuttia ja 42 sekuntia ottelua kohden. H\xc3\xa4n oli 44:ll\xc3\xa4 runkosarjapisteell\xc3\xa4\xc3\xa4n (kuusi maalia ja 38 sy\xc3\xb6tt\xc3\xb6pistett\xc3\xa4) toiseksi eniten pisteit\xc3\xa4 tehnyt Islanders-puolustaja kaksi pistett\xc3\xa4 enemm\xc3\xa4n tehneen, helmikuussa 2007 Edmontonton Oilersista Islandersiin tulleen Marc-Andr\xc3\xa9 Bergeronin j\xc3\xa4lkeen. Poti blokkasi runkosarjassa yhteens\xc3\xa4 170 laukausta, 14:nneksi eniten kaikista NHL-pelaajista. Kev\xc3\xa4\xc3\xa4n 2007 pudotuspeleiss\xc3\xa4, viidensiss\xc3\xa4 pudotuspeleiss\xc3\xa4\xc3\xa4n, Poti pelasi Islandersin ykk\xc3\xb6spuolustusparissa Bergeronin kanssa ja molemmat saivat viidess\xc3\xa4 ottelussa j\xc3\xa4\xc3\xa4aikaa noin 27 ja puoli minuuttia ottelua kohden.\n_START_SECTION_\nWashington Capitals\n_START_PARAGRAPH_\nHein\xc3\xa4kuussa 2007, viiden New Yorkin seuroissa pelatun vuoden j\xc3\xa4lkeen Poti teki vapaana agenttina sopimuksen Washington Capitalsin kanssa. Sopimus oli nelivuotinen ja kokonaisarvoltaan 14 miljoonaa Yhdysvaltain dollaria. Poti pelasi viisi kautta Washingtonissa. Uransa loppuvaiheilla h\xc3\xa4n k\xc3\xa4rsi loukkaantumisista eik\xc3\xa4 h\xc3\xa4n kyennyt pelaamaan ehji\xc3\xa4 kausia. Potin viimeiseksi kaudeksi j\xc3\xa4i 2012\xe2\x80\x932013, jonka j\xc3\xa4lkeen h\xc3\xa4n lopetti pelaajauransa.\n_START_SECTION_\nMaajoukkue\n_START_PARAGRAPH_\nPoti on edustanut maataan aikuisten arvokisoissa yhden kerran. H\xc3\xa4n oli vuonna 2002 mukana Salt Lake Cityn olympiakisojen j\xc3\xa4\xc3\xa4kiekkoturnauksessa. Yhdysvallat voitti turnauksessa hopeaa Kanadan viedess\xc3\xa4 kultaa. Poti pelasi turnauksessa kuusi ottelua, joissa h\xc3\xa4n antoi yhden maaliin johtaneen sy\xc3\xb6t\xc3\xb6n.'